Den populære radiovært Kristoffer Eriksen har valgt at stoppe på Radio24syv med øjeblikkelig virkning

'Jeg er mest af alt stoppet, fordi jeg ikke blev orienteret om, at der skulle udstedes en undskyldning for noget, jeg har skrevet på Twitter for otte måneder siden'.

Sådan skriver den populære radiovært Kristoffer Eriksen i et Facebook-opslag. Han har med øjeblikkelig virkning valgt at stoppe på Radio24syv.

For otte måneder siden opstod der en vaskeægte Twitter-krig mellem Politiforbundets formand Claus Oxfeldt og radioværten Kristoffer Eriksen. Her endte radioværten med at kalde Claus Oxfeldt for 'fuld af løgn'.

Siden da har Politiforbundets formand valgt at boykotte radiostationen. Men nu har Claus Oxfeldt modtaget en undskyldning. Det kunne fagbladet Journalisten berette om i tirsdags.

Claus Oxfeldt og Kristoffer Eriksen i røg i totterne på hinanden på Twitter i foråret. Foto: Cicilie S. Andersen

Men det var altså ikke en undskyldning, som Kristoffer Eriksen kunne stå inde for.

- Kristoffer Eriksen føler ikke, at nyhedsledelsen med undskyldningen har bakket ham op - men tværtimod hængt ham ud. Han mener ligeledes, vi burde have inddraget ham i forhandlingerne med Oxfeldt, skriver ledelsen i en mail, som de har sendt ud til medarbejderne.

Journalisten er dermed stoppet, fordi han ikke blev orienteret om, at radiokanalen nu havde ændret kurs.

'Hverken før eller efter den skriftlige undskyldning blev givet, fik jeg noget at vide, og det kan jeg ikke acceptere', skriver han endvidere i sit Facebookopslag.

Nye toner fra 24syv

For otte måneder siden sagde nyhedschefen Simon Andersen ellers, at 'hvis nogen skylder nogen en undskyldning her, så synes jeg, at det er Claus Oxfeldt, der skylder 24syv en undskyldning'.

Diskussionen mellem Eriksen og Oxfeldt opstod tilbage i marts 2017, hvor Politiforbundets formand mente, at Kristoffer Eriksen i radioen søgte folk, der mente, at der var OK at udøve vold mod politi. Siden da har Oxfeldt boykottet radiokanalen, som han ellers var flittig gæst hos.

Foto: Stine Bidstrup

Det boykot er nu ophævet.

- Jørgen Ramskov (direktør på Radio24syv red.) spurgte, hvad der skulle til - og det var, at jeg fik en officiel undskyldning. Jeg har fået en skriftlig undskyldning for, at det ikke var i orden, at Kristoffer Eriksen kaldte mig for fuld af løgn, sagde Claus Oxfeldt til Journalisten i tirsdags.

Oxfeldt tager dermed radiokanalen til nåde. Men det gør Kristoffer Eriksen ikke. Han vil dog ikke gør situationen mere dramatisk end nødvendigt.

- Det har hele tiden været planen, at jeg startede nyt job efter nytår, og jeg vurderede derfor, at der ikke er nogen grund til at gå og skumle det sidste stykke tid, så jeg tog mit gode tøj og gik på meget lang juleferie, skriver han.

Fra det nye år skal han arbejde for DR, hvor han skal være vært for programmet 'Detektor'.

Ekstra Bladet har uden held forsøgt at få en kommentar fra Kristoffer Eriksen.